اسکی تۆرکجه‌ده آغیز آیریلیقلارینی ایلک یازی‌لاردان بری گؤرمک اوْلور. آنجاق آغیزلارین آیریلیق‌لاری‌نین بؤیوک اوْلمادیغی اۆچون٬ اسکی تۆرکجه بیر بۆتون اوْلاراق ساییلیر. ایلک آیریلیق‌لاری اوْرخون یازیلاریندا گؤرمک اوْلور. اؤرنک اۆچون بیرینجی شخص اۆچون توْنیوکوک یازی‌سیندا «بن» ایشلنرکن٬ کۆل تیگین یازی‌سیندا «من» ایشلنیر. اسکی تۆرکجه آغیزلاری گؤی‌تۆرک آغزی و اۇیغور آغزینا آیریلیر.